GLOBAL บวก 3% โบรกฯคาดกำไร Q3 โตเด่น รับยอดขายเพิ่ม-ปรับราคาสินค้าขึ้น ชูเป้า 27 บ.
GLOBAL วิ่ง 3% โบรกฯคาดกำไรไตรมาส 3 โต 39% จากยอดขายเพิ่มขึ้น และปรับราคาสินค้า House brand อีกทั้งคาดน้ำท่วมจะหนุนความต้องการซ่อมแซมบ้านหลังน้ำลด แนะนำ “ซื้อ” ชูเป้า 27 บ.
19 ต.ค. 2564

ผู้สื่อข่าวรายงานว่าวันนี้ (19 ต.ค. 2564) ราคาหุ้น บริษัท สยามโกลบอลเฮ้าส์ จำกัด (มหาชน) หรือ GLOBAL ณ เวลา 15:45 น. อยู่ที่ระดับ 21.80 บาท เพิ่มขึ้น 0.60 บาท หรือ 2.83% โดยทำจุดสูงสุดที่ 22.00 บาท และทำจุดต่ำสุดที่ 21.30 บาท ด้วยมูลค่าการซื้อขาย 370.73 ล้านบาท

บริษัท หลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (12 ต.ค. 2564) โดยคาดกำไรไตรมาส 3/2564 เติบโต 39% จากงวดเดียวกันของปีก่อน จากยอดขายเพิ่มขึ้นโดยคาดว่า SSSG เพิ่มขึ้น 11% ผสานการเปิดสาขาใหม่ ด้านอัตรากำไรขั้นต้นสูงขึ้นจากราคาเหล็กเพิ่ม และปรับราคาสินค้า House brand ทั้งนี้คาดน้ำท่วมจะหนุนความต้องการซ่อมแซมบ้านหลังน้ำลด ทำให้กำไรไตรมาส 4/2564 ยังเติบโตดีต่อเนื่องจากงวดเดียวกันของปีก่อน แนะนำ “ซื้อ” ราคาเป้าหมาย 27 บาท
 
 